钦定古今图书集成/理学汇编/文学典/第006卷 > 容斋随笔 > 《论韩公文》
## 钦定古今图书集成/理学汇编/文学典/第006卷 > 容斋随笔 > 《论韩公文》

刘梦得、李习之、皇甫持正、李汉皆称诵韩公之文，各
极其势。刘之语云：“高山无穷，太华削成，人文无穷，夫
子挺生。鸾凤一鸣，蜩螗革音，手持文柄，高视寰海。权
衡低昂，瞻我所在。三十馀年，声名塞天。”习之云：“建武
以还，文卑质丧，气萎体败，剽剥不让。拨去其华，得其
本根，包刘越嬴，并武同殷，《六经》之风，绝而复新。学者
有归，大变于文。”又云：“公每以为自扬雄之后，作者不
出。其所为文，未尝效前人之言，而固与之并。后进之
士，有志于古文者，莫不视以为法。”皇甫云：“先生之作，
无圆无方，主是归工。抉经之心，执圣之权，尚友作者，
跂邪抵异，以扶孔子，存皇之极。茹古涵今，有无端涯。
鲸铿春丽，惊耀天下。栗密窈眇，章妥句适，精能之至鬼入神出，姬氏以来，一人而已。”又云：“属文意，语天出，
业孔子孟轲而侈其文，焯焯烈烈，为唐之章。”又云：“如
《长江秋》注，千里一道然，施于灌激，或爽于用。”此论似
为不知公者。汉之语云：“诡然而蛟龙翔，蔚然而虎凤
跃，锵然而《韶》钧鸣，日光玉洁，周情孔思，千态万貌，卒
泽于道德仁义，炳如”也。是四人者，所以推高韩公，可
谓尽矣。及《东坡之碑》一出，而后众说尽废，其略云：“匹
夫而为百世师，一言而为天下法”，是皆有以参天地
之化，关盛衰之运。自东汉以来，道丧文弊，历唐正、观、
开元而不能救，独公谈笑而麾之，天下靡然从公，复
归于正。文起八代之衰，道济天下之溺，岂非参天地
而独存者乎？《骑龙白云》之诗，蹈厉发越，直到《雅》《颂》，所
谓“若捕龙蛇搏虎豹”者，大哉言乎！